DA Den Europæiske Unions Tidende CE 84/424

(2004/C 84 E/0494)

SKRIFTLIG FORESPØRGSEL P-0531/04

af Elisabeth Schroedter (Verts/ALE) til Kommissionen

(17. februar 2004)

Om: Opførelse af et kurbad og udledning af det brugte varme saltvand i Spree uden en vurdering af indvirkningen på miljøet

Der er planer om at opføre et kurbad i byen Burg (Brandenburg). Der er i planerne projekteret med at udlede det brugte saltvand direkte i floden Spree. Dette vil føre til, at vandkvaliteten i floden forringes. Med den nuværende teknik er det muligt at koncentrere og deponere saltvandet. Det er alligevel blevet godkendt at udlede saltvandet i floden, uden at der først har fundet en vurdering af indvirkningen på miljøet sted. Delstatsregeringen vil støtte dette projekt med EU-midler fra EFRU.

1. Er det Kommissionens opfattelse, at det i denne sag var nødvendigt at foretage en vurdering af indvirkningen på miljøet i overensstemmelse med EU's vandrammedirektiv (2000/60/EF (1))? Hvis ja, har Kommissionen da til hensigt at kræve af delstatsregeringen i Brandenburg, at EU-retten overholdes? Hvis nej, hvorledes vil Kommissionen så sikre gennemførelsen og overholdelsen af EU's vandrammedirektiv i Brandenburg?

2. Er det Kommissionens opfattelse, at det i henhold til artikel 12 i forordningen om vedtagelse af generelle bestemmelser ((EF) nr. 1260/1999 (2)) er foreneligt med strukturfondens principper at opførelsen af kurbadet i Burg støttes direkte med EFRU-midler eller modtager indirekte støtte, selvom EU's vandrammedirektiv ikke overholdes? Hvis ja, hvorledes vil Kommissionen da begrunde dette? Hvis nej, vil Kommissionen så kræve, at Brandenburg tilbagebetaler støtten?

Svar afgivet på Kommissionens vegne af Margot Wallström

(30. marts 2004)

Mange af bestemmelserne i vandrammedirektivet (3) er endnu ikke trådt i kraft. Hvad udledninger angår, hedder det i vandrammedirektivet bl.a., at der for udledninger fra punktkilder, der kan være årsag til forurening, senest fra december 2009 kræves forudgående regulering eller godkendelse (jf. artikel 11, stk. 3, litra g)). Direktivet kræver ikke nogen vurdering af virkningerne på miljøet efter Rådets direktiv 85/337/EØF (4), som ændret ved direktiv 97/11/EF (5). Dog skal den kompetente myndighed ved udstedelsen af en sådan godkendelse tage hensyn til vandrammedirektivets principper og målsætninger.

Endvidere finder Rådets direktiv 85/337/EØF, som ændret ved direktiv 97/11/EF om vurdering af virkningerne på miljøet, ikke anvendelse i det foreliggende tilfælde.

Pligten til forudgående godkendelse i medfør af vandrammedirektivet finders åledes ikke anvendelse i dette tilfælde, men lignende forpligtelser er indeholdt i allerede gældende fællesskabslovgivning, som f.eks. direktiv 76/464/EØF (6). Dog har Kommissionen på grundlag af de foreliggende oplysninger ikke grund til at tro, at den godkendelse, myndighederne har udstedt, er i strid med det nævnte direktiv.

Da der derfor ikke kan påvises nogen uoverensstemmelse med artikel 12 i forordning (EF) nr. 1260/1999 (7), vil der ikke blive tale om afbrydelse af betalingerne eller krav om tilbagebetaling af støttemidler.

(1) EFT L 327 af 22.12.2000, s. 1.

(2) EFT L 161 af 26.6.1999, s. 1.

(3) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger.

(4) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, EFT L 175 af 5.7.1985.

(5) Rådets direktiv 97/11/EF af 3. marts 1997 om ændring af direktiv 85/337/EØF, EFT L 73 af 14.3.1997.

(6) Rådets direktiv 76/464/EØF af 4. maj 1976 forurening, der er forårsaget af udledning af visse farlige stoffer i Fællesskabets vandmiljø, EFT L129 af 18.5.1976.

(7) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene.